**Elektros kainos šuolis biržoje: trečiadienio rytą rekomenduojama mažinti vartojimą**

**Gyventojai ir verslo įmonės, pasirinkę nefiksuotos elektros kainos planus, spalio 2 d. rytą turėtų atsisakyti nebūtino elektros vartojimo dėl reikšmingai išaugsiančios jos kainos „Nord Pool“ biržoje. Energetikos sprendimų bendrovės „Elektrum Lietuva“ produktų vystymo vadovas Mantas Kavaliauskas teigia, kad brangiausią valandą elektros kaina už megavatvalandę sieks 605,09 Eur su PVM arba 500,08 Eur be PVM.**

„Pastarosiomis dienomis vyraujančios oro sąlygos – nevėjuoti orai ir mažai saulės – lėmė elektros kainų šuolį „Nord Pool“ biržoje. Tiek buitiniams, tiek verslo klientams, turintiems su birža susietą elektros tiekimo planą, reikėtų didžiausią dėmesį atkreipti į trečiadienio rytą, nuo septintos valandos iki vidurdienio, nes tuomet kaina bus pasiekusi piką – 500,08 Eur be PVM už megavatvalandę. Šiomis valandomis vartotojams rekomenduojame kiek įmanoma labiau sumažinti elektros vartojimą ir jai imlius įrenginius naudoti vėlesnėmis valandomis“, – sako M. Kavaliauskas.

Lyginant su antradienio, spalio 1 d., kainomis, trečiadienį 9 val. ryte kaina išaugs daugiau nei keturis kartus.

„Naktį iš antradienio į trečiadienį prognozuojama rekordiškai maža vietinė elektros gamyba. Tikėtina, kad iki trečios valandos ryto nacionalinė gamyba nesieks nei 100 MW, o gamybos apimtys pradės didėti tik ryte, pasiekus piko valandas“, – detalizuoja įmonės atstovas.

Anot „Elektrum Lietuva“ eksperto, kalbant apie paros kainos vidurkį, tai bus antra brangiausia diena šiais metais. Trečiadienį kainos vidurkis sieks 241,37 EUR/MWh, paskutinį kartą aukštesnė vidutinė paros kaina buvo fiksuota tik šių metų sausio 5 d., kai dienos vidurkis siekė 670,83 EUR/MWh.

„Priežasčių kainų šuoliams yra ne viena, šalia sumažėjusios generacijos iš saulės ir vėjo prisideda dar ir augantis elektros poreikis vėstant orams ir trumpėjant dienoms, taip pat „NordBalt“ jungties su Švedija rekonstrukcijos darbai ir paaštrėję neramumai Artimuosiuose Rytuose, paveikiantys žaliavų rinkas“, – teigia M. Kavaliauskas.

Pasak jo, klientams, pasirinkusiems nefiksuotos kainos sutartis ir siekiantiems mažinti išlaidas elektrai, būtina operatyvi reakcija į elektros kainų šokinėjimus biržoje, o efektyviausias būdas tam – realiu laiku sekti kainos pokyčius „Nord Pool“ biržoje ir pagal tai priimti sprendimus dėl jos vartojimo tam tikru metu.

„Tai galima padaryti įsidiegus nemokamą „Elektrum Lietuva“ mobiliąją programėlę, kurioje suteikiama informacija apie kainų svyravimus, galima matyti didmeninę elektros kainą Lietuvos regione (su ir be PVM). Be to, vartotojai gali sekti savo vartojimo įpročius, lyginti skirtingus periodus, matyti prognozuojamas sąskaitas. Programėlės vartotojai gali užsisakyti automatinį pranešimą apie tai, kuomet elektros kaina biržoje pakyla iki nustatyto lygio ir pagal tai koreguoti savo vartojimą. Pateikiama informacija aktuali visiems klientams – tiek pasirinkusiems fiksuotą elektros tiekimo planą, tiek susietą su birža, nes padeda efektyviai mažinti išlaidas elektrai“, – akcentuoja „Elektrum Lietuva“ produktų vystymo vadovas.

Jis priduria, kad bendrovės siūloma mobilioji programėlė yra pritaikyta tiek buitiniams, tiek verslo klientams.

**Apie bendrovę:**

*„Elektrum Lietuva“ yra didžiausios Baltijos šalyse elektros gamintojos „Latvenergo“ įmonės grupė, teikianti įvairius energetikos sprendimus buitiniams ir verslo klientams Lietuvoje. 73 proc. grupės pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 212 tūkst. namų ūkių. Bendrovė yra įrengusi šešis saulės parkus (29,7 MW). Šiuo metu vystomų naujų saulės ir vėjo parkų bendra galia sieks daugiau nei 500 MW. „Elektrum Lietuva“ plėtoja ir viešą elektromobilių įkrovimo tinklą „Elektrum Drive“. Šiuo metu visose Baltijos šalyse veikia daugiau kaip 800 įkrovimo prieigų.*

**Daugiau informacijos:**

Neringa Kolkaitė-Bielinė

Atstovė žiniasklaidai

„Elektrum Lietuva“

neringa.kolkaite-bieline@elektrum.lt

Tel. + 370 614 71719